KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI bensiinin ja dieselpolttoaineiden laadusta annetun direktiivin 98/70/EY muuttamisesta KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

2001/0107 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI bensiinin ja dieselpolttoaineiden laadusta annetun direktiivin 98/70/EY muuttamisesta

1. Tausta

Komissio antoi ehdotuksen Euroopan parlamentin ja neuvoston direktiiviksi bensiinin ja dieselpolttoaineiden laadusta ja direktiivin 98/70/EY muuttamisesta (KOM (2001) 241 lopullinen 2001/0107 COD) 11. toukokuuta 2001 ja ehdotus julkaistiin Euroopan yhteisöjen virallisessa lehdessä C 213E 31. heinäkuuta 2001.

Talous- ja sosiaalikomitea antoi lausuntonsa 18. lokakuuta 2001.

Alueiden komitea ei antanut lausuntoa.

Euroopan parlamentti antoi lausuntonsa (ensimmäinen käsittely) 29. marraskuuta 2001.

Neuvosto pääsi poliittiseen yhteisymmärrykseen 13. joulukuuta 2001 ja vahvisti virallisesti yhteisen kantansa 15. huhtikuuta 2002.

Euroopan parlamentti antoi lausuntonsa (toinen käsittely) 26. syyskuuta 2002.

Tässä lausunnossa esitetään komission kanta Euroopan parlamentin ehdottamiin tarkistuksiin EY:n perustamissopimuksen 251 artiklan 2 kohdan c alakohdan mukaisesti.

2. Komission ehdotuksen tarkoitus

Ehdotuksessa edellytettiin, että jäsenvaltioiden markkinoilla olisi viimeistään 1. tammikuuta 2005 kaupan sellaista bensiiniä ja dieselpolttoainetta, joiden rikkipitoisuus on enintään 10 mg/kg (ppm), ja että näitä polttoaineita pidettäisiin kaupan maantieteellisesti tasapainoisesti. Lisäksi ehdotettiin, että 1. tammikuuta 2011 alkaen kaikessa yhteisössä myytävässä bensiinissä ja dieselpolttoaineessa saisi olla rikkiä enintään 10 mg/kg. Dieselpolttoaineen osalta päivämäärä olisi kuitenkin vielä vahvistettava uudelleentarkastelussa, joka olisi saatava päätökseen viimeistään 31. joulukuuta 2006. Neuvosto aikaisti yhteisessä kannassaan 10 mg/kg rikkiä sisältävän bensiinin ja dieselpolttoaineen yksinomaisen kaupanpitämisen määräpäivää 1. päivään tammikuuta 2009. Samoin yhteisen kannan mukaan dieselpolttoaineen lopullisen määräpäivän vahvistamiseksi suoritettava uudelleentarkastelu on saatava valmiiksi jo viimeistään 31. joulukuuta 2005.

3. Komission lausunto parlamentin ehdottamista tarkistuksista

3.1. Yhteenveto komission kannasta

Euroopan parlamentti hyväksyi seitsemän niistä kaikkiaan 13 tarkistuksesta, joita esitettiin parlamentin täysistunnossa 26. syyskuuta 2002. Komissio hyväksyy näistä tarkistuksista kaksi kokonaan (tarkistukset 4 ja 7) ja yhden periaatteessa (tarkistus 12). Muut neljä tarkistusta (1, 3, 10, 13) eivät ole hyväksyttävissä.

3.2. Parlamentin toisessa käsittelyssä ehdottamat tarkistukset

3.2.1. Hyväksytyt tarkistukset

Komissio hyväksyy tarkistukset 4 ja 7, joissa edellytetään, että komissio laatii komiteamenettelyä noudattaen sekä bensiinin että dieselpolttoaineen osalta arviointiperusteet, jotka koskevat enintään 10 mg/kg rikkiä sisältävien polttoaineiden maantieteellistä saatavuutta alkuvaiheen aikana.

3.2.2. Periaatteessa hyväksytyt tarkistukset

Komissio hyväksyy periaatteessa tarkistuksen 12, joka liittyy tarpeeseen ottaa direktiivin seuraavan uudelleentarkastelun yhteydessä huomioon biopolttoaineiden sekoittamisen seuraukset ja esimerkiksi sen vaikutukset bensiinin haihtuvuuteen. Tältä osin komissio voi - uudelleentarkastelun perusteella - tarvittaessa pyytää, että asianomaisia bensiiniä ja dieselöljyä koskevia CEN:n standardeja muutetaan. Komissio ei kuitenkaan voi itse muuttaa näitä standardeja.

3.2.3. Tarkistukset, joita ei hyväksytä

Tarkistukset 3, 10 ja 13 liittyvät parlamentin näkökantaan, jonka mukaan liikkuvien työkoneiden (kuten traktoreiden, kaivinkoneiden jne.) dieselmoottoreissa käytettävän dieselpolttoaineen rikkipitoisuus olisi saatava vastaamaan tieliikenneajoneuvojen dieselpolttoaineen rikkipitoisuutta. Nimenomaan tarkistuksessa 10 vaaditaan, että liikkuvissa työkoneissa käytettävässä dieselpolttoaineessa saisi 1. tammikuuta 2005 alkaen olla enintään 350 mg/kg rikkiä ja että enimmäisrikkipitoisuuden olisi 1. tammikuuta 2009 alkaen oltava sama kuin tieliikenteen ajoneuvojen dieselpolttoaineella.

Komissio ei voi hyväksyä tätä näkökantaa, koska liikkuvien työkoneiden dieselmoottorien seuraavan vaiheen päästönormeihin liittyvä työ on vielä kesken eikä näiden normien edellyttämää polttoaineen laatua ole vielä määritetty. Näin ollen tässä vaiheessa, kun aikataulu seuraavan vaiheen päästönormien käyttöönotolle markkinoilla on vielä auki, olisi ennenaikaista edellyttää rikkipitoisuudeltaan alhaisempien polttoaineiden käyttöä kyseisissä moottoreissa. Sen vuoksi komissio ei hyväksy tarkistuksia 3, 10 ja 13.

Tarkistuksessa 1 ehdotetaan, että johdanto-osan 8 kappaleeseen lisättäisiin maininta, jonka mukaan olisi edistettävä verokannustimien käyttöä sekä puhtaampien perinteisten polttoaineiden että vaihtoehtoisten polttoaineiden osalta. Komissio ei katso tällaisen lisäyksen olevan tarkoituksenmukainen tässä direktiivissä, koska jäljempänä direktiivissä ei ole oleellisia verokannustimiin liittyviä säännöksiä. Näin ollen komissio ei hyväksy tätä tarkistusta.

4. Päätelmä

Komissio muuttaa EY:n perustamissopimuksen 250 artiklan 2 kohdan mukaisesti ehdotustaan edellä esitetyllä tavalla.